钦定古今图书集成/明伦汇编/官常典/第526卷 > 塔出
## 钦定古今图书集成/明伦汇编/官常典/第526卷 > 塔出

按《元史》本传：“塔出，布兀剌子也。幼孤，长善骑射。至元
元年，入侍世祖，占对多称旨，赐以宝货衣物。四年，给
以察罕食邑赋税之半，又还其所俘逋户。三十七年，
降金虎符，授昭勇大将军、山东统军使，镇莒、密、胶、沂、
郯、邳、宿、即墨等城。设方略，谨斥候，宋人不敢北向。九
年，诏更统军司为行枢密院，改佥枢密院事。数将兵”
攻下濒淮堡栅，略地涟、海，获人畜万计。宋人蒋德胜
来降，塔出表言“宜加赏赉，以劝来者。”于是赐黄金五
十两，白金倍之。十年，改佥淮西等处行枢密院事，城
正阳，以扼淮、海诸州兵。宋陈奕率安丰、庐、寿等州兵
数挠其役，塔出选精锐，日十数战，奕遁去，卒城正阳。
宋人复造战舰于六安，欲攻正阳，塔出询知之，率骑
兵焚其舰，馈饟久不继，出兵据险，潜取安丰麦以饷
军。宋兵壁横河口，塔出将奇兵大破之。十一年，朝议：
“淮上诸郡，宋之北藩，城坚兵精，攻之不可猝下，徒老
我师。宜先渡江，翦其根本，留兵淮甸，绝其救援，则长
江可乘虚而渡也。”于是以塔出为镇国上将军、淮西
行省参知政事，帅师攻安丰、庐、寿等州，俘生口万馀
来献，赐葡萄酒二壶，仍以曹州官园为第宅，给城南
闲田为牧地。宋夏贵帅舟师十万围正阳，决淮水灌
城，几陷，帝遣塔出往救之，道出颍州，遇宋兵攻颍，戍
卒仅数百人。盛暑，塔出即发公库弓矢，驱市人出战，
预度颍之北关，攻易破，乃急徙民入城，伏兵以待。是
夜，宋人果焚北关，火光属天，塔出率众从暗中射之，
矢下如雨，宋军退走，至沙河，大破之，溺死者不可胜
计。明日，长驱直走正阳，时方霖雨，突围入城，遂坚壁
不出。俄复开霁，与右丞阿塔海分帅锐师以出，渡淮
至中流，皆殊死战，宋军大溃，追数十里，斩首数千级，
夺战舰五百馀艘，遂解正阳之围。塔出乃上奏：“方事
之殷，宜明赏罚，俾将士有所惩劝。”帝纳其言，颁赏有
差。秋八月，淮西行省复为行院，塔出引兵渡淮，屯庐、
扬间。十二年，从丞相伯颜以舟师与宋军战，宋军大
溃，其臣贾似道奔扬州。遂分兵四出，克池州，取太平，
顺流东下，至建康、丹徒、江阴、常州，皆望风迎降。时扬
州未附，谍告扬州人将夜袭丹徒，守将乞援，塔出设
伏以待，扬州军果夜至，塔出扼西津邀击之，杀获溺
死者甚众。入朝，帝赐玉带，旌其功，授淮东左副都元
帅，仍佩金虎符。十三年，加通奉大夫、参知政事，领淮
西行中书省事。时沿淮诸州新附，塔出禁侵掠，抚疮
痍，练士卒，备奸宄，境内帖然。俄迁江西都元帅，征广
东，塔出宣布恩信，所至溪峒纳款，广东遂平。十四年，
加赐双虎符，为江西宣慰司。宋益王昰、广王昺走保
岭海，复改江西宣慰使，为行中书省，迁治赣州，授塔
出资政大夫、中书左丞，行中书省事。十五年，以二王
事入议。帝命张弘范、李恒总兵进讨，塔出留后，以供
军费。初，江西甫定，帝命隳其城，塔出即表言：“豫章诸
郡，皆濒江为城，霖潦泛溢，无城必至垫溺，隳之不便。”
帝从之。降附之初，有谋畔者，既败获矣，塔出谓同僚
曰：“抚治乖方之所致也。中间岂无诖误？止诛其渠魁，
尽释馀党。”瑞州张公明愬左丞吕师夔谋为不轨，塔
出廉知其诬，曰：“狂夫欲胁求货耳，若以曚昧言遽闻
之朝廷，则大狱兹兴，连及无辜。且师夔既居相职，讵
肯为狂妄之事。若迟疑不决，恐彼惊疑，反生异谋。乃
斩公明而后闻。”帝是之。十七年入觐，赐劳有加，复命
行省于江西。寻以疾卒于京师，时年三十七。妻明理
氏，以贞节称，旌其门闾。二子：长宰牙，袭爵。